เกาะปีก‘จีน-เออีซี’สร้างเศรษฐกิจไทย
ผู้ว่าการ ธปท. แนะไทยเกาะติดจีนเออีซี สร้างเศรษฐกิจ
21 ธ.ค. 2554

ผู้ว่าการ ธปท. แนะไทยเกาะติดจีนเออีซี สร้างเศรษฐกิจ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงยุทธศาสตร์ 5 ปี ตั้งแต่ปี 2555–2559 ว่า ภายใต้การเปลี่ยนแปลงของทิศทางเศรษฐกิจโลกที่จีนและประชาคมเศรษฐกิจอาเซียน (เออีซี) มีแนวโน้มเติบโตมากขึ้น ขณะที่เศรษฐกิจสหรัฐและยุโรปมีแนวโน้มชะลอลงนั้น ไทยต้องสร้างโอกาสการเติบโตไปให้ได้กับการผงาดของจีนและเออีซี
ทั้งนี้ เพราะจีนมีสัดส่วนชนชั้นกลางในเมืองมากขึ้นกว่า 45% เป็นประเทศที่มีความต้องการสินค้าไฮเทคและระดับสูงมากขึ้น ขณะที่ห่วงโซ่อุปทานหรือการผลิตมีส่วนเชื่อมโยงกับส่วนประกอบเทคโนโลยีที่ทันสมัยมากขึ้น สะท้อนได้จากสัดส่วนการส่งออกสินค้าไฮเทคของจีนมีสูงขึ้น จากปี 2544 มีสัดส่วน 4.6% เพิ่มเป็น 16.3% ในปี 2553 ส่วนการนำเข้าสินค้าไฮเทคมีสัดส่วน 4.9% เพิ่มเป็น 14% ขณะที่การเปิดเสรีเออีซีก็ทำให้ตลาดใหญ่ขึ้น แม้จะแข่งขันสูง 
ผู้ว่าการธปท. กล่าวว่า สถานการณ์เช่นนี้การอยู่รอดคงไม่ใช่ปกป้องตัวเองด้วยการทำค่าเงินบาทแข็งหรืออ่อน แต่ต้องให้มีเสถียรภาพ ไม่ผันผวนไปในทิศทางเดียวกับภูมิภาค ให้ธุรกิจแข่งขันได้ไม่เสียเปรียบคู่แข่ง และไม่ใช้แรงงานราคาถูก ต้องปรับตัวให้เอื้อต่อการแข่งขันตามกลไกตลาด ใช้โอกาสการเปิดเสรีกระตุ้นให้เพิ่มศักยภาพการแข่งขัน